Author: gazdova
Last saved by: spano
Company: szuvsr

Predkladacia správa

Materiál  Finančné memorandum ISPA pre rok 2003 pre projekt “Odborná pomoc pre prípravu dopravných projektov spolufinancovaných z EÚ” je predkladaný na rokovanie vlády na základe uznesenia vlády Slovenskej republiky č. 600/2000 zo dňa 9. augusta 2000.
Cieľom predkladaného materiálu je schválenie finančného memoranda vládou SR, ktorým sa zabezpečí spolufinancovanie predmetného projektu z prostriedkov Európskych spoločenstiev. 
Projekt ISPA pre rok 2003 „Odborná pomoc pre prípravu dopravných projektov spolufinancovaných z EÚ“ bol schválený Riadiacim výborom ISPA, ktorý zasadal v novembri 2003. Finančné memorandum bolo pripomienkované vecne príslušnými rezortmi pred jeho schválením Riadiacim výborom ISPA.
Hlavným cieľom projektu odbornej pomoci je vypracovanie projektov v oblasti dopravy, ktoré budú čerpať finančné prostriedky z Kohézneho fondu. Ide o pomoc pri riešení :
-	technických otázok (plánovanie, stavebná technológia, monitorovanie diela),
-	ekonomických a finančných otázok (vypracovanie finančných a ekonomických analýz v súlade s predpismi pre Kohézny fond),
-	environmentálnych otázok (realizácia postupov EIA a strategickej EIA),
-	procesných a právnych otázok (verejné obstarávanie, kontrahovanie, manažment zmlúv, riadenie požiadaviek),
-	organizačných otázok (manažment projektového cyklu a riadenie rizika),
-	zabezpečení kvality (monitorovacie a hodnotiace systémy).

Súčasné štruktúry pôsobiace v oblasti dopravy ako orgány zabezpečujúce implementáciu a riadenie projektov ISPA na úrovni rezortu budú po vstupe Slovenskej republiky do Európskej únie transformované na sprostredkovateľské a implementačné orgány Kohézneho fondu pre oblasť dopravy.
Celkové náklady projektu sú 1 600 000 €. Celkové oprávnené náklady pre uvedený projekt, na ktorých základe bol určený príspevok ISPA, sú 1 600 000 €. 
Príspevok ISPA predstavuje 1 200 000 €, t. j. 75 % celkových oprávnených nákladov. Národné spolufinancovanie projektu bude zabezpečené zo štátneho rozpočtu vo výške 400 000 €.
Za implementáciu projektu sú zodpovedné Implementačná agentúra Železníc Slovenskej republiky (železničné projekty) a Implementačná agentúra Slovenskej správy ciest (cestné projekty).
Projekt musí byť ukončený do 31. decembra 2006.
Právne záväzná je anglická verzia finančného memoranda tvoriaca prílohu 1 materiálu. Prílohu 2 materiálu na rokovanie vlády tvorí časový harmonogram zabezpečenia prostriedkov národného spolufinancovania.
Finančné memorandum za Európsku komisiu podpísal dňa 16. decembra 2003 zastupujúci generálny riaditeľ pre regionálnu politiku Graham Meadows.